དྲང་བདེན་སྙིང་སྟོབས།
དོན་རྐྱེན་འདི་ནི་ང་རང་ཕ་ཡུལ་དུ་ཡོད་དུས་ཐོས་ཞིང་། དེ་རྗེས་དོན་ རྐྱེན་དེར་ཡོད་པའི་མི་ལ་དངོས་སུ་ཁ་བརྡ་བྱེད་པའི་གོ་སྐབས་བྱུང་བ་་དང་། ཞིབ་ཏུ་རྒྱུས་ལེན་བྱས་པས་དོན་རྐྱེན་ནི་འདི་ལྟར་ཡིན་འདུག རང་ཡུལ་གྱི་ལུང་ཤོག་ཕན་ཚུན་བར་གྱི་འགལ་ཟླ་ཅུང་ཟད་ལ་བརྟེན་ནས། མི་སྐོར་ཞིག་གིས་གོང་རིམ་ལ་ཞུ་གཏུག་བྱས་པས། གོང་རིམ་གྱི་ ལས་བྱེད་པ་འགའ་ཞིག་ཡོངས་ནས་གནས་ཚུལ་ལ་གཞིགས་ཏེ་ཁྲིམས་་ལུགས་ལྟར་ཐག་གཅོད་མི་བྱེད་པར། སྡིགས་སྨོད་དང་། གཅར་རྡུང་ སྣ་ཚོགས་བྱས་པ་རེད་ཟེར། ད་དུང་ལས་བྱེད་པ་ཞིག་གིས་མི་སེར་ལ་བརྙས་སྨོད་དང་། མཐོང་ཆུང་།  ཐུབ་ཚོད་བྱས་པའི་སྐད་ཆ་འདི་ལྟར་བརྗོད་འདུག་སྟེ། ”ཁྱོད་ཚོས་ཁྲིམས་ལུགས་ཀྱི་འགྲོ་སྟངས་མ་ཤེས་ན་ངས་དེ་ལྟར་བྱ་བ་་སྒྲུབ་ཆོག” ”ཁྱོད་ཚོར་ཉེས་པ་མེད་ཀྱང་ཉེས་མིང་བཏགས་ཏེ་བཙོན་དུ་ཁྲིད་ཀྱང་ཆོག” ”ཁྱོད་ཚོས་ཚོད་མ་བཟུང་ན་ང་ཚོའི་ལོ་ཀེ་〈བལྟ་ཞིབ་ཁང་〉རུ་མི་རྩིས་ སྤྲོད་རྒྱུ་མ་རྙེད་བསྡད་ཡོད།” སྐད་ཆ་དེ་དག་གིས་གདོལ་སྤྱོད་ལམ་ལུགས་སྐྱོང་བའི་གདོལ་སྤྱོད་པ་་དངོས་ཀྱི་ངོས་ཟུར་འཇིགས་སུ་རུང་བ་ཞིག་མཐོང་ཡོང་། གོང་རིམ་ལས་བྱེད་པ་དེས་དེ་ལྟར་སྡིགས་སྨོད་ཀྱིས། ཉམ་ཆུང་མི་སེར་ དག་ལ་ཐུབ་ཚོད་བྱས་ཤིང་། དོན་དངོས་དོན་རྐྱེན་ལ་དབྱེ་ཞིབ་དང་ འབྲེལ། ཁྲིམས་ལུགས་ལྟར་ཐག་གཅོད་མི་བྱེད་པར་ད་དུང་མི་རེས་ ཆད་པ་གོར་༡༠༠༠ཤོར་(སྡོམ་མི་གྲངས་བཅུ་ལྷག་ཡོད་འདུག)བ་རེད་འདུག དོན་རྐྱེན་དེ་དག་ལས་ཅུང་ཟད་འཕྲོས་ན། སྤྱིར་གོང་རིམ་གྱི་ལས་བྱེད་ མི་སྣ་ནི་རྒྱལ་ཁབ་ཀྱི་རྩ་བའི་ཁྲིམས་ལུགས་དང་མཐུན་པའི་སྒོ་ནས་ལེགས་་ ཉེས་ཕྱོགས་རིས་མེད་པར་བདེན་དོན་གྱིས་ཐག་གཅོད་བྱེད་མཁན་དང་། བཙན་པོ་གཉའ་ནས་གནོན་མཁན་དང་། ཉམ་ཆུང་མཐའ་ནས་སྐྱོང་ མཁན་ཞིག་ཡིན་ན་འོས་པ་ལས། བཙན་པོར་ངོ་དགའ་བྱེད་མཁན་ དང་། ཉམ་ཆུང་མི་སེར་ལ་ཐུབ་ཚོད་བྱེད་མཁན་ཞིག་ཡིན་ན་ག་ལ་ འཐད། གོང་གི་དོན་རྐྱེན་གྱི་གནས་ཚུལ་དང་མཇུག་འབྲས་སོགས་ ལ་བལྟས་ན་ལས་བྱེད་པ་དེ་དག་ནི་བཙན་པོ་ལ་ངོ་དགའ་སྤྲེལ་ལད་་་བྱེད་མཁན་དང་། ཉམ་ཆུང་མི་སེར་ལ་སྡིགས་རྡུང་བྱེད་མཁན་ཞིག་ དང་། རྒྱལ་ཁབ་ཀྱི་ཁྲིམས་ལུགས་ལ་དོ་སྣང་མི་བྱེད་པའི་མི་སྐོར་ཞིག་ མ་རེད་ཅེས་སུས་ཀྱང་བརྗོད་ཐུབ་ཚོད་མ་རེད། དེ་དག་ནི་རྒྱལ་ཁབ་ཀྱི་རྩ་བའི་བཅའ་ཁྲིམས་ལ་བརྩི་སྲུང་མི་བྱེད་པ་དང་། ཁྲིམས་དང་མཐུན་པའི་བྱ་བ་མི་བསྒྲུབ་པ་དང་། སྣོག་ལས་ཁོ་ནས་རྒྱལ་ ཁབ་ཀྱི་བཅའ་ཁྲིམས་རྡོག་རྫིས་བྱས་པའི་ཉེས་པ་དང་། མི་སེར་ལ་བརྙས་ སྨོད་དང་། གཉའ་གནོན་བྱས་པའི་སྐད་ཆ་དེ་དག་ནི་རྒྱལ་ཁབ་ཀྱི་ བཅའ་ཁྲིམས་ལ་དོ་སྣང་མི་བྱེད་པའི་དན་རྟགས་དང་། མི་སེར་ དག་ལ་དོན་མེད་ཆད་དངུལ་རྒྱབ་པ་དེ་དག་ནི་ཁྲིམས་ལྟར་བྱ་བ་མི་བསྒྲུབ་ཅིང་དོན་མེད་དམངས་རྒྱུ་ཟོས་པའི་ནག་ཉེས་ཏེ། དོན་དངོས་ རྒྱལ་ཁབ་ཀྱི་རྩ་བའི་བཅའ་ཁྲིམས་ལག་ལེན་མ་ནོར་བ་བྱེད་པ་དང་།ཁྲིམས་ལྟར་ཐག་གཅོད་བྱེད་མཁན་ཞིག་གིས་བལྟས་ན་བདེན་རྫུན་གྱི་དབྱེ་གསལ་དྲང་པོས་ཆོད་ངེས་སོ།། མི་སེར་ནི་རྒྱལ་ཁབ་ཀྱི་མི་སེར་དང་། རྒྱལ་ཁབ་ནི་མི་སེར་གྱི་རྒྱལ་ཁབ་ རེད། དེ་ལྟར་ན་ལས་བྱེད་མི་སྣ་ནི་〈འགན་སྲུང་〉མི་སེར་སྐྱོང་མཁན་ ཡིན་པས་ན། མི་སེར་གྱིས་ཁྲིམས་ལུགས་ཀྱི་འགྲོ་སྟངས་མ་ཤེས་ཀྱང་། དོན་རྐྱེན་སྣ་ཚོགས་ཁྲིམས་ལུགས་ལྟར་ཐག་གཅོད་དགོས་པ་ལས། རྒྱལ་ ཁབ་ཀྱི་བཅའ་ཁྲིམས་སྣང་མེད་དུ་བཞག་ནས། མི་སེར་ལ་བརྙས་སྨོད་ དང་། གཉའ་གནོན་བྱེད་པར་ག་ལ་རུང་། དེ་དག་ནི་རྒྱལ་ཁབ་ཀྱི་རྩ་ བའི་བཅའ་ཁྲིམས་ལ་བལྟས་ན་ཤེས་པར་འགྱུར་རོ།། དོན་རྐྱེན་དེར་ཡོད་པའི་མི་སེར་དེ་དག་ལ་མཚོན་ན་དོན་རྐྱེན་དེ་ནི་ཁོ་ཚོར་སློབ་གསོ་སྤྲོད་བྱེད་གཅིག་ཏུ་གྱུར་འདུག་སྙམ། གང་ལགས་ ཤེ་ན། ནམ་ཡང་ཨུ་ཚུགས་ཁོ་ནས་རྙིང་ཞེན་རྒྱུན་སྐྱོང་བྱེད་ཅི་ཐུབ་བྱེད་ པ་ལས། དཀྱེལ་ཡང་གི་བསམ་བློའི་སློབ་གསོར་དོ་སྣང་མི་བྱེད་པ་དང་། དུས་རབས་གསར་པའི་དགོས་མཁོ་ལ་དམིགས་ནས་ཚུར་ལེན་དང་། གསར་གཏོད་ཀྱིས་འཕེལ་རྒྱས་ཀྱི་ཕྱོགས་ལ་འདང་རྒྱག་མི་བྱེད་པར།  ལོ་རེའི་རྒྱབ་ལ་ལོ་དང། ཟླ་རེའི་རྒྱབ་ལ་ཟླ། ཞག་རེའི་རྒྱབ་ལ་ཞག་ འགྲོ་ཐབས་བྱེད་པའི་ལྟ་ཚུལ་སྤྱོད་ཚུལ་དེ་དག་ལས་ལྡོག་དགོས་པའི་་སྐུལ་མ་བཏང་འདུག སློབ་གསོར་དོ་སྣང་བྱེད་པ་དང་། ཤེས་ཡོན་སྦྱང་བ་གལ་ཆེན་དུ་ལྟ་བ། བུ་ཕྲུག་སློབ་གྲྭར་སྐྱེལ་བ་ལ་སོགས་པར་མཐོང་ཆེན་བྱེད་དགོས་པའི་་བསམ་བློ་སྐྱེ་བའི་རྐྱེན་དུ་གྱུར་འདུག་སྟེ། དེ་ནི་རྐྱེན་ངན་པ་གྲོགས་ ཀྱི་སྣ་ཁྲིད་གཅིག་ཏུ་གྱུར་པ་ཡིན་ཡང་སྲིད། དེ་བས་མི་སེར་དཀྱུས་མ་ཡིན་ཡང་ཟ་ཤེས་འཐུང་ཤེས་ཙམ་གྱིས་ཆོག་ཤེས་བྱས་ན་འབྱུང་འགྱུར་གྱོང་རྒུད་ཅི་ཞིག་རེག་གི་ཡོད་པའི་ཉམས་་མྱོང་དང་། བསླབ་བྱ་གལ་ཆེན་ཞིག་ཐོབ་ཡོད་པ་རེད། མི་སེར་དཀྱུས་མའི་ཁྲོད་དུ་ནམ་ཡང་སློབ་གསོ་ལ་མཐོང་ཆེན་མི་བྱེད་པ་དང་། ཤེས་ཡོན་སྦྱང་བ་ལས་ཕྱུགས་རྗེས་འབྲང་ན་བཟང་བའི་ལྟ་ ཚུལ་དེ་དག་གིས་དོན་རྐྱེན་དེ་དག་བྱུང་བ་རེད་ལ། སྡང་སྡིགས་དང་། གཅར་རྡུང་། བརྙས་སྨོད། ཆད་དངུལ་ལ་སོགས་པའི་སྡུག་སྣ་དགུ་འདི་ དག་བྱུང་བ་རེད། གལ་སྲིད་མི་སེར་དཀྱུས་མའི་ཁྲོད་དུའང་། སློབ་གསོ་ལ་མཐོང་ཆེན་བྱེད་་ མཁན་ཡོད་ཅིང་། ཤེས་ཡོན་སྦྱང་པ་གལ་ཆེན་དུ་ལྟ་ཞིང་། ཁྲིམས་ ལུགས་ཀྱི་རྩ་བའི་རྒྱུན་ཤེས་རེ་རྒྱུད་ལ་མངའ་མཁན་རེ་ཡོད་ན་སྡུག་གྱོང་དང་། མནར་གཅོད་དེ་ལྟ་བུ་རེག་གི་ཡོད་ཚོད་མ་རེད། བྱུང་ཚར་བའི་ཕམ་ཉེས་ནི་བྱུང་ཚར་བ་ཡིན་པས་ལེ་གདའ་བྱས་ཀྱང་ཡོངས་རྒྱུ་ཅི་ཡང་མེད་མོད། བརྗེད་དུ་མེད་པའི་ཕམ་ཉེས་དེ་དག་གི་ ཉམས་མྱོང་དང་། བསླབ་བྱ་དེས་མ་འོངས་བར་ཕམ་ཁ་དེ་ལྟ་བུ་མི་ འབྱུང་བའི་ཐབས་ལ་འབད་པ་ནི་གལ་ཆེན་ནང་གི་དོན་ཆེན་རེད། དེ་ལ་ང་ཚོའི་མ་འོངས་བར་མི་སེར་རེ་རེའི་ངོས་ནས་ཀྱང་། སློབ་ གསོའི་བྱ་བ་གལ་ཆེན་དུ་ལྟ་བ་དང་།  བུ་ཕྲུག་སློབ་གྲྭར་སྐྱེལ་བ།  དམངས་ ཁྲོད་ཀྱི་ཡིག་རྨོངས་སེལ་བའི་བྱ་བར་མཐོང་ཆེན་བྱེད་པ་སོགས་དུས་་རབས་ཀྱི་རྗེས་སྙེགས་དགོས་པ་ལས། སྔོན་ཆད་ལྟར་འདུག་རྒྱུ་མེད་ པའི་ཉམས་མྱོང་དང་བསླབ་བྱ་ཐོབ་ཡོད་པས་ན། དཀྱེལ་ཡང་གི་བསམ་ བློའི་དུས་རབས་གསར་བར་ཁ་ཕྱོགས་དགོས་པ་དང་། མི་སེར་ཡིན་ ཡང་ཡིག་རྨོངས་པ་རྐྱང་རྐྱང་གིས་དུས་རབས་གསར་པའི་རྗེས་སུ་འགྲོ་མི་ཐུབ་ལ། གདོལ་སྤྱོད་ལམ་ལུགས་སྐྱོང་མཁན་ཚོས་ཀྱང་གཉའ་གནོན་ དང་། ཐུབ་ཚོད་བྱེད་སླ་བ་རེད། གནས་བབས་དེ་དག་ལ་གཞིག་ནས་མི་སེར་ཁྲོད་དུ་ཡིག་རྨོངས་སེལ་་བའི་བྱ་འགུལ་སྣ་ཚོགས་སྤེལ་བ་དང་། དམངས་ཁྲོད་ཀྱི་རྒྱུན་ཤེས་སྣ་ ཚོགས་ཁྱབ་བརྡལ་བྱེད་དགོས་ལ། རྒྱ་ཆེ་གཏིང་ཟབ་ཞིག་མ་ཤེས་སུ་ ཆུག་ཀྱང་། འཕྲལ་དང་འཕྲལ་ལ་ཕན་པའི་འཚོ་བའི་ཁྲོད་ཀྱི་རྒྱུན་ཤེས། ཁྲིམས་ལུགས་ཀྱི་རྒྱུན་ཤེས་སོགས་ལ་སློབ་སྦྱོང་ཅུང་ཟད་རེ་མ་བྱས་ན།  མ་འོངས་བར་གོང་གི་དོན་རྐྱེན་དེ་ལས་ལྷག་པའི་གནད་དོན་འབྱུང་་ངེས་ལ། གོང་གི་གྱོང་རྒུད་དེ་ལས་ལྷག་པའི་སྡུག་གྱོང་མྱོང་བར་གདོན་ མི་ཟའོ།། དེ་ལྟ་བས་ན་ང་ཚོའི་མི་སེར་རང་རང་གི་ངོས་ནས་འགོ་བརྩམས་ཏེ།མི་སེར་རེ་རེའི་ངོས་ནས་གནད་དོན་འདི་དག་ལ་བསམ་བློ་མི་གཏོང་ཀ་མེད་དང་། སྐད་ཆ་མི་བཤད་ཐུ་མེད། གྲོས་བསྡུར་མི་བྱེད་ཐབས་ མེད་རེད། དེ་ནི་གཅིག་ནས་མི་རེ་རེའི་ངོས་ནས་ལ་རྒྱ་དང་ཁེ་ཕན་ལ་འབྲེལ་བ་་ཡོད་པར་མ་ཟད། གཉིས་ནས་མི་རིགས་ཤིག་གི་མ་འོངས་བར་ཡང་ འབྲེལ་བ་ཡོད་པ་ཞིག་རེད། མི་སེར་དཀྱུས་མ་ཡིན་ཡང་ཅི་ཡང་མི་ འཇོན།  གང་ཡང་མི་ནུས་སྙམ་པའི་ལྟ་ཚུལ་ངན་པ་འདི་དག་གཏན་ནས་མི་འཆང་་ བར། མི་ཞིག་ཡིན་པའི་ཆ་ནས་མི་ཡི་ཐོབ་ཐང་དང་། རང་དབང་ལ་ འཚོལ་བསྙེག་བྱེད་པའི་སྤོབས་པ་ཡོད་དགོས་པར་མ་ཟད། རྒྱལ་ཁབ་ ཀྱི་ཁྲིམས་ལུགས་ཐོག་ནས་མཐོ་དམན་དྲག་ཞན་མེད་པར་འདྲ་མཉམ་ཡིན་པ་ལྟར་ཁྲིམས་ལུགས་དང་མ་འགལ་བའི་སྒོ་ནས་བྱ་བ་སྣ་ཚོགས་ལ་གདམ་སེས་དང་། འཚོལ་རྟོག་བྱེད་དགོས་ལ། སྐུ་ཞབས་རང་གྲོལ་ གྱིས་གསུངས་པ་བཞིན་”ཕ་མས་སྤྲད་པའི་མགོ་བོ་མཐོན་པོ་དེ་གཞན་གྱི་རྐང་འོག་ཏུ་མི་འཇོག་”པའི་སྙིང་སྟོབས་ཡོད་དགོས་ལ། ”ཁ་བ་ཅན་ གྱི་ལ་རྒྱའི་དཔུང་པ་དེ་གཞན་གྱི་མགོ་ཐོག་ཏུ་སྒྲེང་”བའི་སྙིང་སྟོབས་ཡོད་དགོས། དོན་རྐྱེན་སྣ་ཚོགས་ཀྱང་རྒྱལ་ཁབ་ཀྱི་བཅའ་ཁྲིམས་ལྟར་བདེན་ རྫུན་དྲང་པོའི་ལམ་ནས་ཐག་གཅོད་བྱེད་དགོས་པའི་གནས་ལུགས་འདི་དག་རྟོགས་པར་བྱས་ནས་འཚོལ་དཔྱོད་བྱེད་པ་དང་། རང་ཉིད་དུད་ འགྲོ་ཞིག་གི་ཚད་ལ་མི་འཇོག་པར་མི་དང་མི་ཡི་བར་གྱི་འདྲ་མཉམ། ཐོབ་ཐང་སོགས་ལ་ལྟ་ཤེས་དང་དཔྱོད་ཤེས་ཀྱིས་འཚོལ་སྙེགས་བྱེད་དགོས་པ་རེད་ལ། དེ་ལྟར་བྱེད་པར་ཡང་འབོད་སྐུལ་གཏོང་བ་ཡིན། ངས་འདི་ནས་གང་ལའང་མ་འཛེམས་པར་སྐད་ཆ་འདི་དག་བརྗོད་པའི་རྒྱུ་མཚན་ཡང་རང་ཉིད་མི་སེར་དཀྱུས་མའི་བུ་ཕྲུག་ཞིག་ཡིན་པའི་ཆ་ ནས། མི་སེར་དཀྱུས་མའི་སྐྱིད་སྡུག་དང་། མ་འོངས་བར་སེམས་ཁུར་ གྱིས། སྐྱིད་སྡུག་མཉམ་ཁུར་གྱི་བསམ་པས་མི་སེར་གྱི་ཁེ་དབང་ལ་འཚོལ་ སྙེགས་བྱེད་པར་སྐུལ་བ་དང་། གདུང་སེམས་མཉམ་སྐྱེ་དང་། དཀའ་ སྡུག་མཉམ་སེལ་བྱེད་ཐབས་བསམ་ནས་བྲིས་པ་ཡིན་ནོ།། ༢༠༡༡/༦/༡༢